૧૪મી ઓક્ટોબર, ૨૦૧૭ને દિવસે, એક મિત્રની ૪૫મી લગ્ન તિથિમાં હાજરી આપવા હું ફિલાડેલ્ફિયા ગઈ હતી. મેં અમારા જૂના મિત્રોને પૂછ્યું, “છનુકાકાના કોઈ ખબર?” ત્યાં હાજર રહેલા ૧૨ કપલ, હું-વિનુ અને કાકા, સહુએ સાથે એપાર્ટમેન્ટ કોમ્પ્લેક્સથી અમેરિકાના વસવાટની સફર શરૂ કરી હતી. કાકા ક્યાં ગયા કે કયાં છે એની ખબર કોઈનેય નહોતી. એક મિત્ર બોલ્યા, “રીયલી શેમ ઓન ઓલ ઓફ અસ! કાકા આપણી વચ્ચેથી સરકી ગયા ને આપણે ખબર જ ન રાખી!” ત્યાં જ, ડીજેએ ગીત વગાડ્યું, “જબ કોઈ બાત બિગડ જાયે, જબ કોઈ મુશ્કિલ પડ જાયે, તુમ દેના સાથ મેરા, ઓ હમનવાઝ!” લોકો ટેબલ છોડીને ડાન્સફ્લોર પર જવા માંડ્યાં.